
Hay-siang-yan, atawa si “boeroeng kepinis jang melajang di moeka laoetan” ada satoe 
pendjahat loear-biasa jang tida ketahoean she, nama dan tempat-kadiamannja jang 
tertentoe. Asal-moelanja ia ada satoe anak pengemis jang kedapetan berbaring di depan 
gredja Sam-tjeng-kiong di goenoeng Go-bie-san, dimana Tjoe In Hweeshio, kepala dari 
itoe gredja, kerna merasa kesian, telah rawat, pelihara dan adjarken ia ilmoe pedang 
resia boeat mendjaga diri, hingga lantaran ia ada berotak sangat terang dan radjin, maka 
dalem tempo koerang dari 20 taon ia telah mendjadi satoe achli pedang resia jang 
mempoenjai Kheng-sin-kang (atawa ilmoe mengentengkan badan) sanget tinggi hingga 
tida gampang ditjari bandingannja. Kerna, selaennja ia bisa berlari diatas saldjoe dengan 
zonder meninggalken bekas tapak kakinja, ia poen bisa berdjalan di moeka aer dengen 
sama ringan dan tida mendjadi basah seperti djoega orang jang berdjalan di daratan. 
Maka dari sebab itoe djoega, iapoenja nama Kouw-dji atawa si Piatoe jang telah 
diberiken oleh Tjoe In Hweeshio pada waktoe pertama ia diketemoeken, sekarang laloe 
dirobah mendjadi Hay-siang-yan, jang memang ada lebih soeroep. 

Pada satoe malem sekawanan perampok jang terdiri dari 3-40 orang telah menjatroni 
itoe gredja jang terkabar telah mendapet soembangan besar dari satoe pweelek (prins 
bangsa Boan) jang dateng membajar kaoel. Tapi Tjoe In tida mendjadi keder atawa 
takoet dengan marika itoe. 

Maka pada waktoe itoe kawanan perampok mendeketin pada pintoe gredja, mendadak 
itoe hweeshio keliatan moentjoel dan menjegat pada marika sembari menjentak: 

“Bangsat! Ajo, lekas menjingkir pada sabelonnja akoe toeroen tangan!” 

Tapi itoe kawanan perampok jang meliat bahoea marika poenja djoemblah ada djaoe 
lebih banjak daripada hweeshio-hweeshio jang berada di sitoe, karoean sadja 
menerobos masoek ka dalem. Maka Tjoe In jang merasa tida bergoena aken tarik oerat 
terlebih lama lagi, sigra geraken tangannja dari mana lantas tertampak doea sinar terang 
jang laloe menjapoe pada marika sekalian. 

Lima-anem perampok jang menjerboe paling doeloe telah kena terlanggar oleh itoe doea 
sinar terang dan sigra roeboeh dengen tida bernjawa lagi. Sedeng laen-laen kawannja 
jang merasa tida oengkoelan boeat bertanding dengen itoe hweeshio sakti, lalo lari 
seraboetan zonder memikirken lagi pada kawan-kawan sendiri, hingga lantaran itoe 
malem ada sanget gelap, tida diketahoei lagi ada brapa orang jang mati kaindjek. 

Hay-siang-yan jang melihat kesaktiannja iapoenja goeroe, dengen lantas ia madjoe 
mendjoera boeat minta diberiken itoe sendjata gaib jang ia baroe perna liat saoemoer 
idoepnja. 

“Apabila kaoe ingin taoe,” kata itoe hweeshio, “inilah dia jang dinamai pedang Tjie-hiong- 
kiam. Ini doea pedang bisa memboenoe moesoeh jang berada di tempat djaoe. Sedeng 
pedang resia biasa tjoema mampoe memboenoe moesoeh di satoe tempat jang terpisa 
dari 200 sampe 500 kaki sadja.” 

“Tapi begimana kaloe dibandingken dengan Kak Go Soesiok poenja Tji-tian-kiam?” tanja 
Hay-siang-yan. 

“Boeat di ini djeman tida ada laen matjem pedang resiaa jang bisa tandingin pedang Tjie- 
hong-kiam poenja liehay,” saoetnja Tjoe In Hweeshio. 

Maka lagi sekali Hay-siang-yan telah meminta, soepaja itoe pedang bisa diberiken boeat 
iapoenja pendjaga diri. Tapi Tjoe In Hweeshio telah menolak dengen aloes aken 
memberiken pedang itoe, dengan memadjoeken alesan jang ia soedah mempoenjai 
pedang Swat-hoa-kiam jang kalihayannja ada kalah dengen Kak Go Hweeshio poenja 
pedang Tji-tian-kiam. 

“Lagian ini pedang ada satoe barang poesaka jang akoe telah dapetin sebagi warisan 
dari kaoe poenja soetjouw,” kata lagi itoe hweeshio toea, “maka tida boleh sembarangan 
digoenaken atawa dikasiken pada siapa jang boekan djodonja aken diwariskan barang 
wasiat itoe. Maka kaloe itoe pedang akoe tida beriken pada’moe, itoelah sama sekali 
boekannja akoe berlakoe serakah boeat kangkangi sendiri. Harep ini kaoe bisa 
mengarti.” 

Tapi Hay-siang-yan djadi merasa koerang senang dan sabisa-bisa ia berdaja agar 
pedang itoe bisa mendjadi iapoenja milik. 

Begitoelah pada satoe malem di waktoe Tjoe In tidoer dengen njenjak, Hay-siang-yan 
soedah tjoeri itoe pedang jang ia laloe niat boeat bawa maboer ka laen tempat, tapi apa 
maoe Tjoe In telah keboeroe mendoesin, hingga dengen mendongkol ia lantas 
mengedjer dan minta sang moerid sigra kombaliken pedang itoe. Samentara Hay-siang- 
yan jang meliat iapoenja perboeatan telah kapergok, laloe angkat tangannja dan 
lemparken itoe pedang Tjie-hiong-kiam pada sang goeroe sembari berkata: “Toe, akoe 
kombaliken lagi pada’moe!” Hingga dengen mengeloearken satoe soeara djeritan 
toeboenja Tjoe In telah djati koetoeng dan binasa di sa’at itoe djoega. 

Sedeng ini moerid doerhaka jang telah memboenoe goeroe dan penoeloengnja sendiri, 
satelah mentjoeri bebrapa banjak mas dan perak dari dalem itoe gredja laloe maboer ka 
laen tempat. 

Dan itoelah ada asal-moelanja itoe anak pengemis jang tida berboedi menoentoet 
pengidoepan sebagi pendjahat gaib di kalangan kang-ouw, hingga disana ia tambah 
tersohor dengen nama-djoeloekan Hek Too Kie Djin atawa Orang Gaib dari Golongan 
Item. 

Banjak politie telah dikirim boeat menangkep pada ini pendjahat, tapi ampir semoea 
tjoema bisa poelang nama, hingga selandjoetnja fihak pembesar jang berwadjib djadi 
ketakoetan dan tida brani kirim orang lagi boeat menangkep, selaennja menjiarken 
circulair diantara anak-anak negri dengen soeatoe perdjandjian: barang siapa jang bisa 
menangkep itoe pendjahat, mati atawa idoep, aken dibriken premie besar. Tapi sampe 

sabegitoe djaoe belon perna ada orang jang berhasil bisa berboeat begitoe. Kerna orang 
lebih sajang djiwa sendiri daripada memboeroe itoe premie besar jang belon katentuan, 
maka itoe circulair tinggal tertempel teroes dimana-mana tempat sedeng kedjahatannja 
Hay-siang-yan semingkin hari djadi semingkin meloeas dari Soetjwan sehingga ka 
Ouwlam. 

******************** 

Diantara sakean perboeatannja ini pendjahat jang teritoeng paling brani, adalah satoe 
kedjadian jang telah dialamken oleh satoe pembesar tinggi di sepandjang perdjalanan 
dari Kota Radja ka telaga Tong-teng. Itoe waktoe, beserta ia ada toeroet djoega iapoenja 
anak prampoean jang terkenal eilok parasnja. 

Djoestroe itoe si pembesar ada sedeng melongok ka loear djendela, koetika dari 
kedjaoehan ia meliat satoe orang moeda menindak ka tengah telaga dan berdjalan di 
sitoe seperti djoega orang berdjalan di daratan. 

Semoea orang djadi kagoem dan kirain jang ia itoe ada satoe dewa-aer jang toeroen ka 
doenia. 

Semingkin lama itoe orang semingkin mendeketin ka praoenja itoe pembesar tinggi, ka 
mana ia kemoedian telah naek dan berdiri tegak di hadepannja itoe pembesar. 

“Kaoe ini siapa?” tanja itoe pembesar satelah kamekmek boeat bebrapa sa’at lamanja. 

“Akoe ini Hay-siang-yan,” saoetnja itoe orang jang ditanja. 

“Apa boekannja itoe Hay-siang-yan si pendjahat gaib?” 

“Betoel,” saoet itoe pendjahat: “Tapi ini kali akoe boekannja maoe merampok oeang 
atawa laen-laen barang peramata, hanja akoe inginken soepaja kaoe sigra poengoet 
akoe djadi mantoe. Boeat itoe, akoe briken kaoe tempo 3 hari boeat memikir. Apabila 
kaoe bisa meloeloesken, akoe harep soepaja anak prampoean’moe bisa salekasnja 
dianterken ka Kioe-liong-po; apabila kaoe menolak permintaan’koe, boekan sadja akoe 
nanti dateng ambil sendiri anak prampoean’moe itoe, tetapi djoega akoe nanti boenoeh 
antero roemah-tangga’moe sehingga tida ada satoe ajam jang bisa bernjawa dengen 
oetoeh. Awas! Kaoe djangan maen-maen sama akoe!” 

Seabisnja ia kata begitoe, ia lantas toeroen lagi ka moeka aer dan teroes berlaloe seperti 
djoega angin tjepetnja. 

Satelah sampe ka Boetjiang, itoe pembesar tinggi laloe rapportken itoe kedjadian jang 
brutal pada gouverneur dari itoe kota, siapa, dengen tida berajal lagi, laloe keloearken 
prentah soepaja semoea tikoan lantas koempoelken masing-masing poenja politie dan 
orang sabawahan boeat pergi mentjari pada Hay-siang-yan. Tapi semoea orang djadi 
ketakoetan dan tida brani melakoeken itoe pakerdja’an jang sanget berbahaja. Tiba-tiba 
sala-satoe dari antara itoe bebrapa politie telah inget pada satoe politie toea jang 
sekarang soedah tida pegang dienst lagi, tapi ia itoe doeloenja ada terkenal pande ilmoe 
pedang resia, maka dengen berame iaorang lantas parani itoe orang toea, pada siapa 
iaorang memoehoen dengen sanget soepaja ia itoe soeka menaro belas-kesian pada 




dunia-kangouw.blogspot.com 

marika dengen djalan membantoe boeat membekoek pada itoe pendjahat jang mengarti 
kiam-soet. 

Tapi itoe orang toea tinggal gojang kepala dan bilang bahoea ia - jang soedah beroesia 
begitoe toea - tida sanggoep lagi aken melakoeken itoe pakerdja’an berbahaja. Tapi, 
boeat membikin marika tida mendjadi poetoes pengharepan, ia lantas voorstelken pada 
marika boeat meminta pertoeloengannja Kie It, iapoenja keponakan jang paham kiam- 
soet dan ada mendjadi moeridnja Kak Go Hweeshio di goenoeng Ngo-tay-san. Maka 
dengen membawa sapoetjoek soerat dari itoe politie toea, iaorang laloe pergi 
mendjoempaken pada Kie It, siapa, satelah membatja boenjinja soerat itoe, mendadak ia 
djadi terprandjat dan lantas berkata: “Ah, akoe ini boekan tandingannja Hay-siang-yan. 
Tapi boeat goenanja kebaekan oemoem, akoe nanti pergi ka Ngo-tay-san boeat berdami 
doeloe sama goeroe’koe di sana.” 

Koetika ia soedah berdjoempa sama Kak Go dan menoetoerken iapoenja maksoed 
kadatengan, itoe hweeshio toea laloe berkata: “Di dalem ini oeroesan, akoe rasa tida 
perloe aken akoe toeroen goenoeng sendiri. Marilah sodorken kaoe poenja telapakan 
tangan kiri, dimana akoe nanti toelisken satoe hoe boeat kaoe menangkep pada itoe 
binatang jang telah memboenoeh akoe poenja soeheng.” 

Kit It menoeroet. 

Satelah ia selese menoelis hoe itoe, Kak Go laloe soeroean sang moerid soepaja 
kepelken tangannja dan djangan diboeka pada sabelonnja bertemoe dengen Hay-siang- 
yan, atas pesenan mana Kie It membilang baek dan sigra balik kombali ka Boetjiang. 

Di dalem iapoenja perdjalanan poelang, ia telah bertemoe dengen satoe pemoeda 
moeka item jang sedeng ngeloneng di pinggir praoe. Oleh kerna ia merasa iseng, Kie It 
laloe tjoba boeka kepelannja dengen dihadepin ka djoeroesannja itoe pamoeda, siapa, 
seperti djoega kena ditarik oleh kekoeatannja besi brani, dengen lantas djato 
katjemploeng ka dalem aer. Hingga itoe pemoeda jang telah mendoesin bahoea dirinja 
telah dibikin permaenan oleh Kie It poenja hwat-soet, karoean sadja djadi sanget goesar, 
maka ia lantas bernang ka praoenja Kie It, dimana ia mentjari setori dan djadi 
bertempoer. Tapi broentoeng ada saorang satengah toea jang dating memisaken, 
hingga itoe pertempoeran tida sampe mengambil korban apa-apa. 

Samentara Kie It jang merasa dirinja bersalah, laloe meminta ma’af pada itoe pamoeda 
jang kemoedian ia baroe taoe bernama Ho Thian Pa, saorang gaga dari Titlee (sekarang 
Hopak) jang sedeng membikin perdjalanan boeat mentjari pada Hay-siang-yan, hingga 
dengen begitoe Kie It djadi mendapet satoe kawan jang bersatoe haloean boeat 
membasmi pada itoe pendjahat goena katentreman dan kaslametannja anak negri 
saoemoemnja. 

Tapi lantaran dengen setjara gegaba Kie It telah bikin maen dengen itoe hoe jang ia 
dipertjajaken oleh goeroenja, maka Thian Pa ada menjataken kekoeatirannja kaloe-kaloe 
kemandjoerannja itoe hoe aken ilang apabila nanti bertemoe sama Hay-siang-yan. Tapi 
Kie It pertjaja betoel jang itoe hoe aken tinggal mandjoer teroes sabegitoe lama belon 
digoenaken pada tempatnja jang betoel. Maka dengan mengandoeng itoe pengharepan 
jang tinggal tida bergeming, ia laloe adjak Ho Thian Pa aken sama-sama menjatroni 
tempat-kediamannja itoe pendjahat - jang menoeroet katerangannja itoe pembesar 
tinggi - di Kioe-liong-po, tidak djaoe dari tepinja telaga Tong-teng poenja bagian selatan. 

Begitoelah tempo iaorang bertemoe dengen itoe orang jang “dimaoein”, Kie It laloe 
oelapken tangan kirinja jang sigra memberiken boekti tentang kemandjoerannja. Kerna, 
sabegitoe lekas ia kena dioelapken, itoe pendjahat jang brutal sigra mengamperi dan 
teroes digiring ka Boetjiang seperti djoega orang jang menoentoen kerbo. 

Tapi, tempo ia soedah dibawa mengadep ka hadepannja gouverneur dari itoe kota, 
mendadak Hay-siang-yan djadi mendoesin dan laloe koetjek-koetjek matanja seperti 
djoega orang jang baroe bangoen dari tidoer. Dan koetika gouverneur menjentak: “Apa 
kaoe ini boekannja Hay-siang-yan?” Itoe pendjahat laloe mengangkat dada sembari 
menjaoet: “Betoel,” satelah mana ia lantas kasih bekerdja iapoenja pedang swat-hoa- 
kiam jang laloe ditoedjoeken pada itoe pembesar agoeng. 

Samentara Kie It dan Ho Thian Pa jang meliat gelagat tida baek, poen lantas keloearken 
masing-masing poenja kiam-kong boeat menangkis pedangnja itoe pendjahat, hingga 
itoe tiga batang pedang djadi bertempoer dengen seroe diatas oedara. 

Lama-kelama’an sinar pedangnja Hay-siang-yan telah djadi mengkeret kerna tergentjet 
oleh pedang-pedang Loei-hong-kiam dan Pek-lek-kiam jang dipoenjai oleh itoe doea 
lawanan jang ternjata ada kiamhiap-kiamhiap jang tanggoe dan mempoenjai tok-boen- 
khi-kang ampir sampe di bagian jang paling tinggi, hingga achirnja dengen 
mengeloearken satoe soeara ledakan keras Hay-siang-yan poenja Swat-hoa-kiam telah 
djadi antjoer sebagi deboe! Tapi, anehnja sabegitoe lekas itoe sinar-sinar pedang telah 
ditarik poelang oleh Kie It dan Ho Thian Pa, Hay-siang-yan telah kedapetan mengilang 
dengen zonder ada orang jang liat atawa ketahoei ka djoeroesan mana ia telah merat! 

“Ah, tjilaka!” treak itoe doea kiamhiap dengen soeara ampir berbareng. “Apabila itoe 
binatang belon bisa dibinasaken, pastilah ia aken menerbitkan poela laen-laen 
kedjahatan di dalem tempo jang tida sebrapa lama lagi!” 

Maka satelah soedah beremboek sama itoe gouverneur, tindakan apa jang moesti 
diambil boeat menangkep pada itoe pendjahat gaib, Kie It laloe madjoeken voorstel 
boeat mentjari satoe boenga-rajah jang eilok parasnja boeat memikat pada itoe 
pendjahat. Kerna, menoeroet iapoenja pikiran, Hay-siang-yan tida aken kena ditangkep 
apabila iapoenja pedang Tjie-hiong-kiam tida bisa ditjoeri dan dipisaken dari iapoenja 
kantong Pa-pwee-long jang ia selaloe bawa maski dalem keada’an begimana djoega. 

Dan tatkala ini akal telah diatoer beres, achirnja satoe boenga-rajah jang paling tersohor 
di Boetjiang telah diprentah boeat mendjalanken tipoe-moeslihat satelah lebih doeloe ia 
briken oeang dan barang-barang permata jang harganja sanget mahal. 

“Apabila nanti kaoe soedah bisa tjoeri iapoenja doea pedang ketjil,” begitoelah mamesen 
Kie It, “kaoe boleh lantas lemparken pedang itoe ka dalem tong-kotoran. Dan djikaloe 
itoe pakerdja’an soedah selese, dengen lantas kaoe boleh batok atawa berdehem boeat 
mengasi tanda pada kita orang, hingga kita orang jang bersemboeni di satoe tempat jang 
tida berdjaoehan, boleh lantas toeroen tangan aken tangkep itoe badjingan keparat. 
Djangan salah.” 

Thjoen Bwee - demikianlah ada namanja itoe boenga-rajah - lalo menjataken soeka 
menoeroet dan membilang mengarti. 

******************** 

Dengen menggoenaken ini akal “Bie-djin-kee”, betoel sadja Hay-siang-yan jang bermata- 
krandjang telah kena kepintjoet dan laloe membikin perhoeboengan pertjinta’an sama 
itoe boenga-rajah jang ternjata ada pande sekali memboeang tingka, hingga itoe 
pendjahat jang kena “digoelain”, karoean sadja djadi tergila-gila dan tida perna 
mendoesin kaloe dirinja sedeng digiring ka dalem djebakan. 

Taoe-taoe pada satoe malem selagi marika berada berdoea’an di dalem kamar, Tjhoen 
Bwee dengen tingka-lakoe takoet jang dibikin-bikin telah menoendjoek pada itoe kantong 
Pa-pwee-long jang digantoengken di pinggangnja itoe pendjahat. 

“Kekasi’koe,” kata ia, “sabenernja soedah bebrapa kali akoe maoe menjataken perasa’an 
takoet’koe terhadep itoe barang tadjem jang kaoe simpen di dalem itoe kantong koelit 
matjan toetoel, tapi akoe koeatir kaoe nanti djadi koerang senang. Maka satelah 
sekarang akoe ketahoei betoel kebaekan’moe, akoe djadi tida soengkan lagi boeat 
menjataken pikiran’koe itoe. Tjoema belon taoe apa kaoe soedi kasiken itoe barang 
boeat disimpen oleh’koe atawa tida?” 

“Ah, kaoe orang prampoean memang ada berhati terlaloe ketjil,” kata Hay-siang-yan 
sembari tertawa. “Ini kantong Pa-pwee-long sabenernja belon taoe berpisahan dari 
geger’koe, tetapi lantaran menginget kaoe poenja ketjinta’an jang begitoe besar pada 
akoe, maka akoe soeka meloeloesken djoega permintaan’moe itoe. Tetapi kaoe haroes 
inget, djantoeng hati’koe, bahoea ini barang tida boleh ditaro di tempat sembarangan, 
kerna dikoeatir aken terkena oleh barang kotor, hingga dengen begitoe kemandjoerannja 
aken djadi poena sama sekali. Ingetlah baek-baek, ja?” 

Tjhoen Bwee manggoetin kepalanja sembari bersenjoem dengen tingka-lakoe genit jang 
bisa membikin hatinja lelaki mata krandjang seperti Hay-siang-yan djadi kekedoetan. 

Samentara itoe boenga-rajah sesoedahnja bisa boedjoek si pendjahat boeat serahken 
itoe pedang ka dalem tangannja, boekan sadja tida simpen itoe barang wasiat di satoe 
tempat jang berbaek, malah sebaliknja dengen diam-diam ia telah lemparken pedang 
itoe ka dalem tong-kotoran, hingga kemandjoerannja pedang Tjie-hiong-kiam jang 
begitoe ditakoetin zonder ampoen lagi telah djadi tamat sampe di sitoe. 

Kemoedian, berbareng dengen soearanja Tjhoen Bwee jang berpoera-poera batok dari 
sabelah dalem, mendadak dari sabelah loear ada orang jang mengetok pintoe dengen 
setjara gentjer sekali. 

“Siapa?” menegor Hay-siang-yan sembari berbangkit dengen hati bertjeket. 

“Akoe, kaoe poenja sobat baek,” djawab satoe soeara. 

Itoe pendjahat soedah lantas kenalin soearanja Kie It. 

“Aja, tjilaka!” ia kata sembari lompat toeroen dari pembaringan. “Mana akoe poenja 
pedang? Mana akoe poenja pedang?” (Sembari menoleh pada itoe boenga-rajah 
dengen roepa goegoep). 

“Toe, di sana, di dalem lemari,” mendjoesta Tjhoen Bwee sembari mendeketin pintoe- 
kamar. 

Koetika Hay-siang-yan, jang baroe mendoesin bahoea dirinja telah kena “dilagoein” oleh 
itoe boenga-rajah, soedah tentoe sadja djadi merasa sanget goesar, tetapi ia tida bisa 
berboeat laen daripada seselken dirinja sendiri poenja kagoblokan. Maka boeat 
menoeloeng pada diri sendiri dari itoe bahaja jang sedeng mengantjem di depan mata, 
itoe pendjahat laloe ambil iapoenja djwan-pian dengan mana ia bersedia aken membikin 
perlawanan. 

Tapi alangkah besarnja iapoenja kekagetan, tempo meliat di blakang klamboe ada 
berklebat satoe orang jang ia rasanja ada kenal baek. 

“Aja!” ia bertreak satelah mengenali bahoea orang itoe boekan laen dari.goeroenja 

sendiri! 

“Soehoe, ampoenkenlah kadosa’an’koe!” 

Belon abis ia mengoetjapken ratapannja, mendadak satoe barang tadjem telah 
menjamber ka blakang kepalanja, hingga boeroe-boeroe ia mengegos sembari 
berdongko dan poeter badannja sembari menendang dengen katjepetan seperti djoega 
angin poejoe! 

Dak! Ho Thian Pa jang telah berlakoe terlaloe terboeroe napsoe, telah ajoen kampaknja 
begitoe keras sehingga sendjata itoe djadi menantjep pada papan pembaringan jang 
begitoe tebel. Maka tempo ia meliat Hay-siang-yan menendang ka djoeroesannja, sigra 
ia melompat berdjoempalitan ka blakang, dengen menggoenaken tipoe Say-tjoe-hwan- 
sin (atawa Singa membalikken badan), hingga ia terloepoet dari itoe tendangan jang bisa 
meniwasken djiwa. 

Sedeng Kie It jang masoek blakangan, laloe membantoei Thian Pa mengepoeng dengen 
menggoenaken iapoenja sepasang golok tan-to, maka Hay-siang-yan jang sekarang 
seperti boeroeng jang keilangan sajap, dengan apa-boleh-boeat telah meladenin boeat 
bebrapa gebrakan lamanja. Tapi sabegitoe tjepet ia mendapet satoe koetika baek, ia 
sigra melompat ka loear kamar dan teroes maboer dengen dikedjer oleh Kie It dan Ho 
Thian Pa berdoea. 

Ini tiga orang telah maen oedek-oedekan dengan masing-masing mengoendjoek marika 
poenja ilmoe Hoei-heng-soet (atawa ilmoe berlari separo terbang) jang sesoenggoenja 
haroes dikagoemin. Tjoema sajang Hay-siang-yan soedah djadi antjoer njali 
kabraniannja, berhoeboeng dengen ilangnja iapoenja pedang Tjie-hiong-kiam jang ia 
sanget andelin, sedeng iapoenja pedang Swat-hoa-kiam telah kena dimoesnaken, 
hingga ia pikir lebih baek pandjangken langka daripada membikin perlawanan dengen 
kadoea orang itoe, barangkali sadja ia bisa lolosken dirinja. Tapi dalem ini hal ternjata ia 
telah salah reken. Kerna, boekan sadja ia tida mendapet kans sama sekali boeat 
melolosken diri dengen mengandel sama iapoenja Kheng-sin-kang, malah orang-orang 
jang bantoe mengoeber poen samingkin lama telah mendjadi samingkin banjak, jang 
berarti amat soeker ia bisa terlolos apabila ia tida mampoe menoblos ka dalem tanah. 

Begitoelah selagi ia berlari-lari dengen menggoenaken setaker tenaganja, mendadak ia 
rasain ada orang jang menepok poendaknja dengen setjara antep sekali, tepokan mana 
telah dibarengin dengen satoe bentakan jang kadengerannja sawat-sawat. 

“Manoesia doerhaka!” kata soeara itoe. “Ini harilah ada kaoe poenja adjal!” 

Koetika Hay-siang-yan menoleh ka blakang, ia meliat di antara orang-orang jang 
mengoeber padanja ada keliatan iapoenja... goeroe Tjoe In Hweeshio! Sedeng dari kiri - 
kanan Kie It dan Ho Thian Pa poenja sinar pedang telah didjoedjoken dengen lempeng 
ka djoeroesannja, hingga dalem tempo sakedjepan, toeboenja itoe anak pengemis jang 
tida berboedi telah djato berantakan di tanah mendjadi bebrapa potong.I 


»»> TAMAT ««< 




